ארכיון. כלא דמון

מפקד כלא דמון, גונדר משנה יורם עדי, טוען שארבע אסירות ביטחוניות עברו בשבוע שעבר טקס גירוש שדים מוסלמי ו"הבריאו" מדיבוק שנכנס בהן. "לא האמנתי עד שראיתי את זה בעיניי", הוא סיפר היום (ב') ל-ynet.

בכלא דמון שעל רכס הכרמל נמצאים בעיקר פלסטינים שנשפטו על שהיה בלתי חוקית. בנוסף, יש בו אגף שבו כלואות 21 אסירות ביטחוניות.

הפרשה החלה בשבוע שעבר. ארבע אסירות התלוננו שנכנס בהן שד והחלו להתנהג באופן מוזר: הן התפתלו מכאבים, צרחו, עיניהן התגלגלו, הן דיברו לעצמן, סירבו לאכול והכו אסירות אחרות שניסו לטפל בהן.



גונדר משנה יורם עדי (צילום: דוברות שבס)

מנהיגות האסירות הציעו הליך של "גירוש שדים" באמצעות איש דת שיתפלל לכך. הנהלת הכלא איתרה אסיר דתי השפוט על שהיה בלתי חוקית, והוא הסכים לבצע את "גירוש השדים".

ארבע האסירות נלקחו כל אחת בתורה למרפאת הכלא, ועל שהתרחש שם סיפר גונדר-משנה עדי: "האסיר התפלל בזמן שהיא מוחזקת על ידי חברותיה ולא מפסיקה להשתולל. הייתי שם וראיתי במו עיניי את ההליך. בשלב מסוים האסיר אמר לי שעוד מעט יוצא השד מגופה של האסירה. אחר כל היא הקיאה והאסיר אמר שהשד יצא. ואכן, היא נרגעה וחזרה להתנהגות הרגילה שלה. בסיום ההליך הן הוחזרו לאגף כשהן מרגישות טוב ומתנהגות כרגיל. השקט חזר לאגף".